สรุปเส้นทาง การทำธุรกิจของ เฮียฮ้อ แห่ง RS Group
“สมัยผมเด็ก ๆ ผมอาศัยอยู่แถวสลัมย่านโบ๊เบ๊ และผมจะเป็นคนที่อาจารย์มาตามเรื่องค่าเทอมเสมอ เพราะครอบครัวผม มักจะไม่มีเงินไปจ่ายให้โรงเรียน”  นี่คือประโยคหนึ่ง ของคุณสุรชัย เชษฐโชติศักดิ์ หรือ “เฮียฮ้อ”  CEO ของ RS Group อดีตบริษัทเจ้าของค่ายเพลงยักษ์ใหญ่ ที่ปัจจุบันผันตัวเองมาทำธุรกิจด้านคอมเมิร์ซเป็นหลัก และวันนี้ มีมูลค่าบริษัทกว่า 27,000 ล้านบาท   เส้นทางชีวิตของเฮียฮ้อกว่าจะมีวันนี้ เขาผ่านอะไรมาบ้าง ? ลงทุนแมนจะเล่าให้ฟัง 
5 เม.ย. 2564

สรุปเส้นทาง การทำธุรกิจของ เฮียฮ้อ แห่ง RS Group /โดย ลงทุนแมน
“สมัยผมเด็ก ๆ ผมอาศัยอยู่แถวสลัมย่านโบ๊เบ๊ และผมจะเป็นคนที่อาจารย์มาตามเรื่องค่าเทอมเสมอ เพราะครอบครัวผม มักจะไม่มีเงินไปจ่ายให้โรงเรียน”
นี่คือประโยคหนึ่ง ของคุณสุรชัย เชษฐโชติศักดิ์ หรือ “เฮียฮ้อ”
CEO ของ RS Group อดีตบริษัทเจ้าของค่ายเพลงยักษ์ใหญ่
ที่ปัจจุบันผันตัวเองมาทำธุรกิจด้านคอมเมิร์ซเป็นหลัก
และวันนี้ มีมูลค่าบริษัทกว่า 27,000 ล้านบาท
เส้นทางชีวิตของเฮียฮ้อกว่าจะมีวันนี้ เขาผ่านอะไรมาบ้าง ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่านและนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
คุณสุรชัย เชษฐโชติศักดิ์ หรือ เฮียฮ้อ เกิดในปี พ.ศ. 2505 เป็นชาวไทยเชื้อสายจีน โดยคุณพ่อของเขามีอาชีพเป็นช่างทาสี และคุณแม่ทำหน้าที่เป็นแม่บ้านเลี้ยงลูกทั้งหมด 7 คน
เฮียฮ้อเคยให้สัมภาษณ์ไว้ว่า
สมัยเด็ก ๆ เฮียเป็นคนไม่ค่อยชอบเรียนเท่าไร แต่เขาจะชอบทำงานมาก
และในตอนนั้น พี่ชายคนโตของเฮียฮ้อทำอาชีพซื้อแผ่นเสียงไปลงตู้เพลงหยอดเหรียญ
ทำให้ชีวิตของเฮีย อยู่กับเสียงเพลงมาตั้งแต่สมัยยังเด็ก จนเขาตัดสินใจเดินไปบอกพ่อกับแม่และพูดว่า
“ผมอยากเลิกเรียน เพื่อออกไปทำงานกับพี่ชาย”
เฮียเริ่มนำเงินที่พอมีเก็บไว้ไปเริ่มธุรกิจตู้เพลง
และซื้อแผ่นเสียงเพื่อเอามาอัดเพลงลงในเทปคาสเซตต์แล้วนำไปขาย ภายใต้ตรา “ดอกกุหลาบ”
ต่อมาก็จัดตั้งเป็นบริษัทชื่อ Rose Sound ด้วยเงินลงทุน 50,000 บาท ในปี พ.ศ. 2519
ซึ่งชื่อ Rose Sound ก็ถูกเอามาเขียนย่อ จนเป็นต้นกำเนิดชื่อ RS ในเวลาต่อมา นั่นเอง
แต่แล้วในช่วงระหว่างปี 2522 ประเทศไทยได้มีการออกฎหมายเกี่ยวกับลิขสิทธิ์ เพื่อคุ้มครองทรัพย์สินทางปัญญาให้แก่เจ้าของผลงานขึ้นมา
ซึ่งกฎหมายนี้ กระทบกับธุรกิจที่เฮียฮ้อกำลังทำอยู่
คือหากเฮียต้องการนำแผ่นเสียงมาอัดลงเทปคาสเซตต์ ก็จะต้องจ่ายเงินให้กับบริษัทเจ้าของลิขสิทธิ์แผ่นเสียงนั้นก่อน
เฮียฮ้อจึงเริ่มคิดว่า ทำไมเราไม่ตั้งค่ายเพลง เพื่อเป็นเจ้าของแผ่นเสียงเพลงเองเสียเลย
นั่นจึงทำให้ธุรกิจค่ายเพลงของ RS เริ่มต้นขึ้น ในปี พ.ศ. 2525
จุดเปลี่ยนของเขาเกิดขึ้นอีกครั้งในปี พ.ศ. 2535
เมื่อเฮียฮ้อ ได้กำหนดกลุ่มเป้าหมายของค่ายเพลงที่ชัดเจนขึ้น นั่นก็คือ “กลุ่มวัยรุ่น”
โดยเฮียมองว่า แม้ว่าวัยรุ่นจะมีกำลังซื้อไม่มาก
แต่ส่วนใหญ่ถ้าพ่อแม่เห็นลูกชอบอะไรแล้ว ก็มักจะตามใจและซื้อให้
ซึ่งการตัดสินใจมาเจาะตลาดนี้ ก็ทำให้ RS ประสบความสำเร็จไม่น้อย พิสูจน์ได้จากหลายอัลบั้มในขณะนั้น ขายได้หลักล้านตลับ
จนทำให้มีทั้งช่องโทรทัศน์และค่ายภาพยนตร์
ต้องการศิลปินของค่าย RS ไปเล่นละคร เล่นภาพยนตร์ ในเวลาต่อมา
ไม่นาน เฮียฮ้อ ก็กลับมาคิดว่า ทำไมเราไม่สร้างค่ายภาพยนตร์ขึ้นมาเองเสียเลย เพื่อจะได้เอาศิลปินของตัวเองที่มีชื่อเสียงไปแสดงภาพยนตร์เพื่อต่อยอดได้
เรื่องนี้จึงทำให้เกิด บริษัท อาร์.เอส.ฟิล์ม จำกัด ขึ้นมาซึ่งเป็นบริษัทในเครือของ RS ที่สร้างภาพยนตร์ไทย และเป็นผู้จัดจำหน่ายภาพยนตร์ทั้งในและต่างประเทศ
ต่อมาเฮียฮ้อก็มองอีกว่า แล้วทำไมเราไม่ทำช่องทีวีขึ้นมาเองบ้าง จะได้เอาผลงานที่มีไปออกอากาศ และยังมีช่องทางให้สร้างรายได้จากการขายเวลาโฆษณาบนช่องด้วย
จนสุดท้ายบริษัท ก็ได้มาเป็นเจ้าของ ทีวีดิจิทัลช่อง 8 และทีวีดาวเทียมอีกหลายช่อง
เฮียฮ้อ ยังต่อยอดธุรกิจบันเทิงไปสู่การเป็นเจ้าของรายการวิทยุ
RS Group จึงมีคลื่นวิทยุเป็นของตัวเองที่ชื่อ COOLISM
เมื่อยุคสมัยเริ่มเปลี่ยนแปลงไป ธุรกิจบันเทิงโดยเฉพาะค่ายเพลงเริ่มทำเงินได้ยากขึ้น
เฮียฮ้อก็เริ่มมองหาโอกาสทางธุรกิจใหม่อีกครั้ง
โดยการมุ่งเข้าหาธุรกิจจำหน่ายผลิตภัณฑ์เพื่อความงามและสุขภาพ
และต่อยอดมาเป็นธุรกิจคอมเมิร์ซ อย่างอาร์เอส มอลล์ และ ไลฟ์สตาร์ ที่กลายเป็นแหล่งรายได้หลักของบริษัทในปัจจุบัน
ผลประกอบการของ บริษัท อาร์เอส จำกัด (มหาชน) หรือ RS Group ในปัจจุบัน
ปี 2561 รายได้ 3,955 ล้านบาท กำไร 516 ล้านบาท
ปี 2562 รายได้ 3,622 ล้านบาท กำไร 363 ล้านบาท
ปี 2563 รายได้ 3,791 ล้านบาท กำไร 528 ล้านบาท
วันนี้มูลค่าบริษัทของ RS Group มีมูลค่ากว่า 27,000 ล้านบาท
โดยรายได้กว่า 62% ของบริษัทนั้น มาจากธุรกิจคอมเมิร์ซ
ที่สำคัญ เฮียฮ้อ ยังคงมองหาโอกาสการทำธุรกิจใหม่ ๆ อยู่เสมอ
อย่างล่าสุดที่ผ่านมา ก็ได้ประกาศลงทุนใน Chase
ที่เป็น บริษัทติดตามเร่งรัดและบริหารหนี้สิน
รวมไปถึงการเริ่มศึกษาเรื่องการนำกัญชง
มาประยุกต์ใช้กับผลิตภัณฑ์เสริมความงามในเครือ
ซึ่งทั้งหมดนี้ ก็คือเส้นทางการทำธุรกิจของ เฮียฮ้อ
อีกหนึ่งนักธุรกิจและนักบริหารองค์กร
ที่ทำให้เราเห็นว่า คุณสมบัติของคนที่จะอยู่รอดในโลกธุรกิจวันนี้
คือต้องปรับตัว และมองหาโอกาสใหม่ ๆ อยู่ตลอดเวลา..
╔═══════════╗
Blockdit เป็นแพลตฟอร์ม สำหรับนักอ่านและนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References
-แบบฟอร์ม 56-1 ปี 2562, บริษัท อาร์เอส จำกัด (มหาชน)
-
-
-
-
-